CELEX: 32007R0652
Language: el
Date: 2007-06-08 00:00:00
Title: Κανονισμός (ΕΚ) αριθ. 652/2007 της Επιτροπής, της 8ης Ιουνίου 2007 , για την κατάταξη εμπορευμάτων στη συνδυασμένη ονοματολογία

14.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 153/6
            
         
      ΚΑΝΟΝΙΣΜΌΣ (ΕΚ) αριθ. 652/2007 ΤΗΣ ΕΠΙΤΡΟΠΉΣ
   
   της 8ης Ιουνίου 2007
   για την κατάταξη εμπορευμάτων στη συνδυασμένη ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, πρέπει να αποφασιστούν οι διατάξεις για την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει καθορίσει τους γενικούς κανόνες για την ερμηνεία της συνδυασμένης ονοματολογίας. Αυτοί οι κανόνες εφαρμόζονται επίσης σε κάθε άλλη ονοματολογία που την περιλαμβάνει, έστω και εν μέρει ή με την προσθήκη ενδεχομένως υποδιαιρέσεων, η οποία έχει συνταχθεί από ειδικούς κοινοτικούς νομοθετικούς κανόνες ενόψει της εφαρμογής δασμολογικών ή άλλων μέτρων στο πλαίσιο των εμπορικών ανταλλαγών.
            
         
               (3)
            
            
               Κατ’ εφαρμογή των εν λόγω γενικών κανόνων, τα εμπορεύματα που περιγράφονται στη στήλη 1 του πίνακα του παραρτήματος του παρόντος κανονισμού πρέπει να καταταγούν στους αντίστοιχους κωδικούς ΣΟ που σημειώνονται στη στήλη 2 βάσει των διατάξεων της στήλης 3.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη των εμπορευμάτων στην συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους κατά τη διάρκεια περιόδου τριών μηνών, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα του παραρτήματος κατατάσσονται στη συνδυασμένη ονοματολογία στους αντίστοιχους κωδικούς ΣΟ που σημειώνονται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με το δίκαιο που καθορίζει ο παρών κανονισμός μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουνίου 2007.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  EE L 256 της 7.9.1987, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 580/2007 (EE L 138 της 30.5.2007, σ. 1).
   
      (2)  EE L 302 της 19.10.1992, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (EE L 363 της 20.12.2006, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Απομίμηση συγκεκριμένου μοντέλου κινητού τηλεφώνου (αποκαλούμενο «ομοίωμα» – mock-up).
                              Το είδος είναι κατασκευασμένο κυρίως από πλαστικές ύλες. Δεν φέρει ηλεκτρονικά συστατικά στοιχεία.
                              Το μέγεθος, το σχήμα και το βάρος του είναι πανομοιότυπα ως προς τα χαρακτηριστικά αυτά του συγκεκριμένου μοντέλου.
                              Είναι εξοπλισμένο με πλήκτρα που δίνουν την αίσθηση χρήσης πραγματικών πλήκτρων.
                           
                        
               
                  3926 90 97
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 3926, 3926 90 και 3926 90 97.
                  To είδος αυτό, λόγω της κατασκευής του καθώς και του γεγονότος ότι δεν επιτελεί τις λειτουργίες ενός κινητού τηλεφώνου, εξαιρείται από την κλάση 8517.
                  Αν και το είδος αποτελεί απομίμηση συγκεκριμένου μοντέλου κινητού τηλεφώνου, επειδή έχει την ίδια εμφάνιση και είναι εξοπλισμένο με πλήκτρα που δίνουν την αίσθηση πραγματικού κινητού τηλεφώνου, εντούτοις δεν διαθέτει κανένα άλλο χαρακτηριστικό ή ιδιότητα του εν λόγω μοντέλου. Η κύρια λειτουργία του είναι να δείχνει πώς ακριβώς μοιάζει ένα συγκεκριμένο κινητό τηλέφωνο. Συνεπώς, το είδος εξαιρείται από την κλάση 9023.
                  Το είδος κατατάσσεται βάσει της συστατικής του ύλης (πλαστικές ύλες).
               
            
                  
                              2.
                           
                           
                              Είδος που αποκαλείται «στρώμα που φουσκώνει μόνο του», το οποίο προορίζεται για χρήση σε εξωτερικούς χώρους, με τις ακόλουθες διαστάσεις: 185 cm (μήκος), 66 cm (πλάτος) και 3,8 cm (ύψος).
                              Η εξωτερική επιφάνεια του είδους αποτελείται από ύφασμα από συνθετικές ίνες επικαλυμμένο στην εσωτερική πλευρά από πλαστικές ύλες. Ενσωματώνει φύλλο αφρού πολυουρεθάνης (πάχους περίπου 3,5 cm) με ανοικτές κυψέλες.
                              Η εξωτερική επιφάνεια του είδους αυξάνει την τριβή με άλλα είδη (π.χ. με υπνόσακους) και είναι ανθεκτική, εμφανίζοντας αντίσταση στη βρωμιά, στην υγρασία και στις διατρήσεις.
                              Το είδος είναι εφοδιασμένο με βαλβίδα η οποία επιτρέπει στον αέρα τόσο να εισέρχεται όταν αυτό ξετυλίγεται όσο και να εξέρχεται όταν αυτό τυλίγεται.
                           
                        
               
                  6306 40 00
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 6306 και 6306 40 00.
                  Λόγω των αντικειμενικών του χαρακτηριστικών (τριβή, αντίσταση στη βρωμιά, ανθεκτικότητα) καθώς και του γεγονότος ότι προορίζεται για χρήση σε εξωτερικούς χώρους, το στρώμα αυτό θεωρείται είδος για κατασκήνωση.
                  Το είδος εξαιρείται από το Κεφάλαιο 94 επειδή είναι στρώμα που φουσκώνει με αέρα [βλ. σημείωση 1 στοιχείο α) του κεφαλαίου 94].
                  Το είδος κατατάσσεται στη διάκριση 6306 40 00 ως είδος για κατασκήνωση, καθώς είναι στρώμα που φουσκώνει με αέρα από υφαντικές ύλες.
               
            
                  
                              3.
                           
                           
                              Πλοίο τύπου «καταμαράν» που έχει σχεδιαστεί για τη μεταφορά προσώπων.
                              Έχει μήκος περίπου 49 μέτρα και αναπτύσσει μέγιστη ταχύτητα 34 κόμβων (περίπου 63 χιλιόμετρα την ώρα). Μπορεί να μεταφέρει έως και 600 επιβάτες.
                              Έχει σχεδιαστεί για να πλέει σε ποταμούς, εκβολές ή παράκτια ύδατα. Ωστόσο, είναι κατασκευασμένο κατά τέτοιο τρόπο ώστε να μπορεί να πλέει στη θάλασσα αλλά χωρίς επιβάτες.
                              Δεν είναι κατασκευασμένο για τη μεταφορά επιβατών σε απόσταση μεγαλύτερη από 20 ναυτικά μίλια (περίπου 37 χιλιόμετρα) από την ακτή.
                           
                        
               
                  8901 10 90
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 8901, 8901 10 και 8901 10 90.
                  Το εν λόγω καταμαράν είναι πλοίο που έχει σχεδιαστεί για τη μεταφορά επιβατών σε ποταμούς, εκβολές ή παράκτια ύδατα. Καθώς δεν είναι κατασκευασμένο για τη μεταφορά επιβατών πέρα από μία ορισμένη απόσταση από την ακτή, δεν μπορεί να θεωρηθεί ως πλοίο για τη «μεταφορά προσώπων» στη θάλασσα. Κατά συνέπεια, το είδος δεν μπορεί να θεωρηθεί ως «πλοίο για τη θαλάσσια ναυσιπλοΐα» (βλ. συμπληρωματική σημείωση 1 του κεφαλαίου 89).
               
            
                  
                              4.
                           
                           
                              Μικροκατασκευή με τη μορφή ποδοσφαιρικού γηπέδου που είναι κατασκευασμένο κυρίως από πλαστικές ύλες πάνω σε βάση τύπου πλάκας-διαφράγματος (fibreboard).
                              Δεν διαθέτει αφαιρούμενα μέρη.
                           
                        
               
                  9503 00 95
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, καθώς και από το κείμενο των κωδικών ΣΟ 9503 00 και 9503 00 95.
                  Το είδος δεν κατατάσσεται στην κλάση 9023, επειδή δεν έχει κατασκευαστεί για επίδειξη.
                  Το είδος δεν κατατάσσεται σύμφωνα με τη συστατική του ύλη, επειδή αποτελεί μικροκατασκευή για διασκέδαση της κλάσης 9503. Οι μικροκατασκευές τέτοιου είδους μπορεί να μην λειτουργούν ή να προορίζονται μόνο για σκοπούς έκθεσης ή απεικόνισης και δεν είναι απαραίτητο να έχουν σχεδιαστεί ως παιχνίδια.